Forslag til RÅDETS FORORDNING om ændring af forordning (EF) nr. 1030/2003 om visse restriktive foranstaltninger over for Liberia

(forelagt af Kommissionen)

BEGRUNDELSE

(1) Den 19. september 2003 besluttede FN's Sikkerhedsråd i sin resolution 1509 (2003) at oprette en FN-ledet styrke i Liberia (UNMIL) og undtage levering af våben og tilhørende materiel og levering af teknisk uddannelse eller bistand til UNMIL fra den embargo, der blev indført ved FN's Sikkerhedsråds resolution 1343 (2001). UNMIL erstattede ECOWAS's militære styrke (ECOMIL) i Liberia den 1. oktober 2003.

(2) I lyset af denne udvikling har Rådet drøftet et udkast til en fælles holdning, som vil bringe fælles holdning 2001/357/FUSP om restriktive foranstaltninger over for Liberia i overensstemmelse med resolutionen. I udkastet til den fælles holdning opfordres Fællesskabet til at træffe foranstaltninger til, at forordning (EF) nr. 1030/2003, som gennemfører dele af fælles holdning 2001/357/FUSP, bringes i overensstemmelse med den ændrede fælles holdning 2001/357/FUSP.

(3) Kommissionen foreslår derfor at ændre Rådets forordning (EF) nr. 1030/2003 af 16. juni 2003 for så vidt angår dispensation fra forbuddet mod at levere teknisk uddannelse eller bistand med tilknytning til våben og dertil hørende materiel til Liberia.

Forslag til RÅDETS FORORDNING om ændring af forordning (EF) nr. 1030/2003 om visse restriktive foranstaltninger over for Liberia

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til fælles holdning 2001/357/FUSP af 7. maj 2001 om restriktive foranstaltninger over for Liberia [1], senest ændret ved fælles holdning 2003/.../FUSP [2],

[1] EFT L 126 af 8.5.2001, s. 1.

[2] EFT L [...] af [...], s. [...].

under henvisning til forslag fra Kommissionen [3], og

[3] EFT C [...] af [...], s. [...].

ud fra følgende betragtninger:

(1) FN's Sikkerhedsråd besluttede ved resolution 1509 (2003) af 19. september 2003 at oprette en FN-ledet styrke i Liberia (UNMIL) og anmodede FN's generalsekretær om at lade myndigheden overgå fra ECOWAS' militære styrke ECOMIL til UNMIL den 1. oktober og besluttede, at levering af våben og dertil hørende materiel og levering af teknisk uddannelse eller bistand skulle undtages fra den embargo, der blev indført ved FN's Sikkerhedsråds resolution 1343 (2001) af 7. marts 2001.

(2) Som følge af resolution 1343 (2001) blev der ved fælles holdning 2001/357/FUSP om restriktive foranstaltninger over for Liberia, senest ændret ved fælles holdning 2003/666/FUSP [4] af 22. september 2003, indført restriktive foranstaltninger over for Liberia. Ved fælles holdning 2003/.../FUSP af .. 2003 ændres den nuværende ordning, således at våbenembargoen og forbuddet mod at levere visse af de dertil hørende ydelser bringes i overensstemmelse med FN's Sikkerhedsråds resolution 1509 (2003).

[4] EFT L 235 af 23.9.2003, s. 28.

(3) Forordning (EF) nr. 1030/2003 om visse restriktive foranstaltninger over for Liberia [5], som blandt andet forbyder at yde teknisk uddannelse eller bistand med tilknytning til våben og enhver form for dertil hørende materiel til Liberia, bør ændres for så vidt angår dispensationerne fra dette forbud -

[5] EFT L 150 af 18.6.2003, s. 1. Forordning senest ændret ved forordning (EF) nr. 1662/2003, EFT L 235 af 23.9.2003, s. 1.

UDSTEDT FØLGENDE FORORDNING:

Artikel 1

Artikel 1, stk. 2, i forordning (EF) nr. 1030/2003 affattes således:

"2. Forbuddet i stk. 1 gælder ikke

a) ydelse af teknisk uddannelse og bistand, der alene har til formål at støtte og blive anvendt af De Forenede Nationers styrke i Liberia, hvis de kompetente myndigheder anført i bilag I i den medlemsstat, hvor serviceudbyderen er etableret, har givet tilladelse hertil

b) enhver anden ydelse af teknisk uddannelse og bistand, som det udvalg, der er nedsat ved paragraf 14 i De Forenede Nationers Sikkerhedsråds resolution 1343 (2001), på forhånd har givet dispensation for.

Dispensation opnås ved henvendelse til de kompetente myndigheder i medlemsstaterne, jf. bilag I til nærværende forordning""

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. oktober 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand